№2-1268 Көшірме

 

 Ш Е Ш І М

 Қазақстан Республикасы атынан

04 қараша 2015 жыл Құлан ауылы

 Жамбыл облысының Тұрар Рысқұлов аудандық соты, судья Б.Е.Бәкірбаевтің төрағалық етуімен, хатшылыққа Б.Туребекованы алып, талап қоюшы Б.С.Жоракуловтың, талап қоюшының өкілі адвокат Д.Н.Ногайбаеваның (ордері №000921, 16.09.2015 жылғы), жауапкерлер К.У.Ажибаев пен Ш.Е.Аманованың қатысуымен, ашық сот отырысында талап қоюшы Бауыржан Серикович Жоракуловтың жауапкерлер Кайрат Умирзакович Ажибаев пен Шекер Есенжановна Амановадан келтірілген материалдық шығынды өндіру туралы талап-арызы бойынша азаматтық iсті қарап,

 А Н Ы Қ Т А Ғ А Н Ы :

 Талап қоюшы Б.С.Жоракулов сотқа берген талап арызында төмендегіні сұраған. ол, 09.04.2015 жылы, Құлан ауылы, Жібек жолы көшесінде Алматы бағытына қарай «Тойота Камри» маркалы мемлекеттік номірі Н 430 РZМ автокөлігін жүргізіп келе жатқанында, жауапкер К.У.Ажибаев «Мазда 626» маркалы мемлекеттік номірі КZ 941 ЕНА автокөлігімен қарама қарсы бағыттан бұрылып, оның автокөлігінің сол жақ қабырғасынан соққан. Жол көлік оқиғасынан оның автокөлігіне механикалық залал келген. К.У.Ажибаев өзінің кінәсін мойындап, оның автокөлігін жөндеп беретін болып тілхат жазып бергендіктен, өз ара келісіп жол көлік оқиғасы туралы полицияға хабарламаған. Бірақ жауапкер зиянды осы күнге дейін төлемеген. Жүргізілген сараптаманың бағалауына сай оның автокөлігіне келтірілген шығынның бағасы 230 714 теңгені құраған, ал бағалау жүргізгені үшін 4637 теңге төлеген. Жауапкер У.У.Ажибаевтың басқаруындағы «Мазда 626» маркалы көлігі жауапкер Ш.Е.Аманованың меншігінде тіркелгендігін ескеріп, оған келтірілген материалдық зиян 203 714 теңгені, сараптамаға төленген 4637 теңгені, сот шығындары- төленген мемлекеттік баж бен адвокаттың көмегіне төленген шығынды жауапкерлер К.У.Ажибаев пен Ш.Е.Амановадан ортақ өндіруді сұранған.

 Сотта талап қоюшы Б.С.Жоракулов пен оның өкілі Д.Ногайбаева талапты толық қуаттап түсінік беріп, талапты толық қанағаттандыруды сұранды.

 Жауапкер К.У.Ажибаев талапты мойындамастан төмендегідей көрсетті. 09.04.2015 жылы таңертең Құлан ауылы, Жібек жолы көшесінде Тараз бағытына қарай «Мазда 626» маркалы автокөлігін басқарып келе жатып, солға бұрылмақшы болып көлігінің алдың сәл бұрып тоқтағанында, қарама қарсы бағыттан өтіп бара жатқан «Тойота Камри» маркалы көлігі оның көлігінің оң жақ тұмсығын соғып өтіп кеткен. Содан ол сасып қалғандықтан, өзін жол көлік оқиғасына кінәлі деп сезініп, талап қоюшыға көлігін толық жөндеп беретін болып сол күні тілхат жазып берген. Сөйтіп көлік жөндеуші шеберге бірге барып, «Тойота Камри» көлігінің сол жақ алдыңғы есігін ауыстыру қажет екендігін естіген. Содан екі ай бойы ақшасы болмастан, 2015 жылдың маусым айының ортасында жаңа алдыңғы есік сатып әкеліп берген. Талап қоюшы есікті көлігіне салдырып алған. Оның соққанынан «Тойота Камри» көлігінің сол жақ алдыңғы есігі ғана жарамсыз қалыпқа түскендіктен, бұл есікті жаңа есікке ауыстырып бергендіктен, қалған шығынды төлеуге келіспейді. Себебі, ол талап қоюшының көлігінің есігін ғана майыстырған және ол үшін жаңа есік алып берган. Сонымен қатар қазіргі кезде сол күнгі жол көлік оқиғасына талап қоюшының кінәсі өзіне қарағанда көбірек екендігіне көзі жеткен. Сондықтанда талапты қанағаттандырудан бас тартуды сұранды.

 Жауапкер Ш.Е.Аманова талапты мойындамастан, оның «Мазда 626» автокөлігін сенімхатпен басқарып жүрген, оның күйеуі болып табылатын жауапкер К.У.Ажибаев жол-көлік оқиғасына толық кінәлі еместігін, келтірілген залал - көліктің жарамсыз болып қалған есігінің орнына жаңа есік алып бергендіктен толық өтелгендігін көрсетіп, талапты қанағантандырмауды сұранды.

 Іс құжаттарын зерттеп, тараптардың түсінігін тыңдап, сот талап арыз төмендегідей негіздермен ішінара қанағаттандырылуға жатады деп санайды.

 ҚР Азаматтық кодексінің 917- бабына сай, азаматтар мен заңды тұлғалардың мүліктік немесе мүліктік емес игіліктері мен құқықтарына заңсыз іс-әрекеттерімен келтірілген зиянды, оны келтірген тұлға толық көлемінде өтеуге тиіс.

 Сотта анықталған мән-жайларға сай, 09.04.2015 жылы, жауапкер К.У.Ажибаев «Мазда 626» маркалы мемлекеттік номірі КZ 941 ЕНА автокөлігін Құлан ауылы, Жібек жолы көшесінде Тараз бағытына қарай басқарып келе жатып, қарама қарсы бағытта кетіп бара жатқан Б.С.Жоракуловтың басқаруындағы «Тойота Камри» маркалы мемлекеттік номірі Н 430 РZМ автокөлігін өткізіп жіберместен, жол жүру ережесін бұзып, бұрылып қарсы бағыттың жолағына шығып кетуінен екі автокөлік соқтығысқан. Жол көлік оқиғасынан «Тойота Камри» маркалы автокөлігіне механикалық залал келген.

 Жол көлік оқиғасына К.У.Ажибаев кінәлі болғандықтан ол өзінің кінәсін мойындап, талап қоюшының автокөлігін жөндеп беретін болып тілхат жазып берген. Тараптар өз- ара келісіп жол көлік оқиғасы туралы полицияға хабарламаған. Бірақ жауапкер зиянды осы күнге дейін зиянды толық өтемеген.

 Тіркеу құжаттарына сай, зиян келген «Тойота Камри» маркалы мемлекеттік номірі Н 430 РZМ автокөлігі талап қоюшы Б.С.Жоракуловтың меншігі ретінде тіркелген. Ал, жауапкер К.У.Ажибаевтың басқаруында болған «Мазда 626» маркалы мемлекеттік номірі КZ 941 ЕНА автокөлігі жауапкер Ш.Е.Аманованың меншігі ретінде тіркелген.

 Жамбыл облысы бойынша сот сараптамасы институтының 04.09.2015 жылғы, №212 қорытындысына сай «Тойота Камри» маркалы мемлекеттік номірі Н 430 РZМ автокөлігін жөндеу-қалпына келтіру жұмыстарының құны 230 714 теңгені құрайды.

 04.09.2015 жылғы №0017 кассалық кіріс ордерінің квитанциясына сай, автокөлікке бағалау жүргізгендігі үшін талап қоюшы көлік сараптау бюросына 4637 теңге төлеген.

 ҚР Азаматтық кодексінің 931- бабының 1- бөлігіне сай, қызметi айналасындағылар үшiн жоғары қауiптiлiкпен байланысты заңды тұлғалар мен азаматтар (көлiк ұйымдары, өнеркәсiп орындары, құрылыстар, көлiк құралдарының иелерi және т.б.), егер зиян дүлей күштердiң немесе жәбiрленушiнiң терiс пиғылының салдарынан пайда болғанын дәлелдемесе, жоғары қауiптiлiк көздерi келтiрген зиянды өтеуге мiндеттi.

      Зиянды өтеу мiндетi меншiк құқығымен, шаруашылық жүргiзу құқығымен немесе жедел басқару құқығымен немесе кез келген басқа да заңды негiзбен (мүлiктiк жалдау шарты, көлiк құралын басқару құқығына берiлген сенiмхат, көздердi беру туралы құзіреттi органның өкiмi арқылы және т.б.) жоғары қауiптiлiк көзiн иеленушi заңды тұлғаға немесе азаматқа жүктеледi.

 Сондықтанда, келтірілген шығын жауапкерлер У.У.Ажибаевпен Ш.Е.Амановадан ортақтасып өндірілуге жатады.

 Жауапкер К.У.Ажибаев 2015 жылы маусым айында «Тойота Камри» маркалы автокөлігіне жаңадан сол жақ алдыңғы есігін әкеліп салып берген. Маманның қорытындысына сай, алдыңғы есіктің бағасы 62 520 теңгені құрайды. Осыған байланысты автомашинаны жөндеу- қалпына келтіру құнынан 62 520 теңге шегерілуге жатады. Нәтижесінде материалдық шығын есебінен көлікті қалпына келтіру құны -168 194 теңге және бағалау жасағандығы үшін төленген сома- 4637 теңге жауапкерлерден өндірілуге жатады.

 ҚР АІЖК-нің 111-бабына сәйкес, пайдасына шешiм шығарылған тарапқа, сот процеске қатысушы өкiлдiң көмегiне ақы төлеу жөнiндегi өзiне екiншi тарап келтiрген шығындарды iс жүзiнде өзi шеккен шығындар мөлшерiнде басқа тараптан алып бередi. Ақшалай талап бойынша бұл шығындар қойылған талаптың қанағаттандырылған бөлiгiнiң он процентiнен аспауға тиiс.

 Осы азаматтық іс бойынша 16.09.2015 жылғы №000921 ордерімен адвокат Д.Ногайбаева талап қоюшыға өкілдік қызмет көрсеткен. 21.08.2015 жылғы келісім шартқа және 07.09.2015 жылғы №60 квитанцияға сай, оған заң көмегін көрсеткені үшін адвокатқа 15 000 теңге төлеген.

 Сондықтанда, талап қоюшының 15000 теңге көлемінде өкілдің көмегіне ақы төлеу туралы шығысы өндіріледі.

 ҚР АІЖК-нің 110-бабына сай, жауапкерден мүліктік талаптың қанағаттандырылған мөлшерiне бара-бар 1728 теңге мемлекетттік баж төлеуге кеткен талап қоюшының шығыны өндіріледі.

 Жоғарыда аталғандардын негізінде, ҚР АІЖК-нің 217-221- баптарын басшылыққа алып, сот –

 Ш Е Ш І М Е Т Т І :

 Талап қоюшы Б.С.Жоракуловтың жауапкерлер К.У.Ажибаев пен Ш.Е.Амановаға келтірілген материалдық шығынды өндіру туралы талап арызы ішінара қанағаттандырылсын.

 Жауапкерлер Кайрат Умирзакович Ажибаев пен Шекер Есенжановна Амановадан талап қоюшы Бауыржан Серикович Жоракуловтың пайдасына келтірілген материалдық шығынның өтеміне 172 831(бір жүз жетпіс екі мың сегіз жүз отыз бір) теңге, өкілдің көмегіне ақы төлеу жөніндегі шығындары 15 000 (он бес мың ) теңге және сот шығындары - төленген мемлекеттік баж 1728 (бір мың жеті жүз жиырма сегіз) теңге ортақ өндірілсін.

 Жауапкер Шекер Есенжановна Амановаға сот шешімі толық орындалғанға дейін меншігіндегі «Мазда 626» маркалы мемлекеттік номері 941 ЕНА 08 автокөлігін басқа тұлғаға беруге (сатуға, сыйлауға, өткізуге, иеліктен шығаруға т.с.) тиым салынсын.

 Шешімге наразы жақтар оның көшірмесін алған соң 15 күн ішінде Жамбыл облыстық сотына Тұрар Рысқұлов аудандық соты арқылы шағым беруге немесе наразылық келтіруге ерікті.

Төрағалық етуші судья Б.Е.Бәкірбаев

Көшірмесі дұрыс

Судья Б.Е.Бәкірбаев

 А Н Ы Қ Т А М А :

Шешім заңды күшіне “ “ 2015 жылы енді.

Судья Б.Е.Бәкірбаев

 Шешімнің түпнұсқасы

 № 200970 бланкіде

 жасалды.